अगले सत्र से प्राइवेट स्कूल फीस में नहीं कर पाएंगे मनमानी वृद्धि
अगले शिक्षण सत्र में प्राइवेट स्कूल फीस में मनमानी वृद्धि नहीं कर पाएंगे। सरकार 1 अप्रैल से फीस में अनियमित वृद्धि एवं अन्य आनुषांगिक विषयों का नियंत्रण अधिनियम लागू करने जा रही है, जिससे निजी स्कूलों में मनमानी फीस वसूलने पर रोक लगेगी। स्कूल शिक्षा मंत्री विजय शाह शुक्रवार को विधानसभा में विधायक जीतू पटवारी व सुदर्शन गुप्ता की ध्यानाकर्षण सूचना के जवाब दे रहे थे। उन्होंने कहा कि इस अधिनियम को पारित करा कर स्कूलों पर नियंत्रण के नियम तैयार कर लिए जाएंगे।
शाह ने कहा कि यदि स्कूल इनका पालन नहीं करेंगे तो उनकी मान्यता भी रद्द की जा सकती है। इससे पहले पटवारी ने प्रश्न पूछा था कि पिछले 8 सालों से निजी स्कूल लूट मचाते आ रहे हैं। विभाग उन पर अंकुश इसलिए नहीं लगाना चाहता कि इस कमाई का बड़ा हिस्सा विभाग के अधिकारियों के पास जाता है। पटवारी की बात का विधायक सुदर्शन गुप्ता ने भी समर्थन किया। स्कूल शिक्षा मंत्री ने कहा कि नए नियम सुप्रीम कोर्ट व हाईकोर्ट द्वारा दिए निर्देशों का पालन कर बनाए जाएंगे, जिससे उन्हें कोर्ट में चुनौती न दे सके।
प्रदेश में आईएएस के 97, आईपीएस के 52 पद रिक्त
प्रदेश में आईएएस के 97 व आईपीएस के 52 पद खाली हैं। यह जानकारी बसपा विधायक ऊषा चौधरी के सवाल के जवाब में मुख्यमंत्री ने दी। आईएएस के 439, आईपीएस के 305 व भारतीय वन सेवा के 296 पद स्वीकृत हैं।
नर्मदा सेवा यात्रा राजनीतिक लाभ के लिए
कांग्रेस विधायक मुकेश नायक ने बजट पर चर्चा की शुरुआत करते हुए कहा कि नर्मदा सेवा यात्रा राजनीतिक लाभ लेने के लिए निकाली जा रही है।
पतंजलि के शहद-सरसों तेल की जांच हो, बिक्री रोकें: सिंह
पतंजलि के शहद व सरसों तेल में मिलावट का मामला विधानसभा में उठा। कैंसर रोगियों का इलाज मुफ्त करने के लिए लाए गए अशासकीय संकल्प की चर्चा के दौरान कांग्रेस विधायक गोविंद सिंह ने कहा कि पतंजलि शहद व सरसों तेल खाने से लोग बीमार हो रहे हैं। खाद्य एवं औषधि विभाग की रिपोर्ट भी यही कह रही है। इसकी जांच की जाए। दोषी हो तो बिक्री रोकी जाए। सिंह ने कहा कि खाद्य पदार्थों में मिलावट और वातावरण में प्रदूषण से कैंसर फैल रहा है।
मंत्रीजी एसडीएम का ट्रांसफर अपने क्षेत्र में करा लें : साहू
भाजपा विधायक पारूल साहू ने सागर में एक महिला के साथ एसडीएम द्वारा किए गए दुर्व्यवहार का मामला उठाया। उन्होंने कहा की एसडीएम संतोष चंदेल ने विधवा महिला शारदा दांगी से जिस तरह का व्यवहार किया वह निंदनीय है। सामान्य प्रशासन राज्यमंत्री लाल सिंह आर्य द्वारा जैसी नगर एसडीएम को हटाकर जांच कराने के निर्देश दिए। इस पर प्रश्नकर्ता विधायक ने कहा कि मंत्री जी आप उस अफसर का अपने विधानसभा क्षेत्र में ट्रांसफर करवा लें
गौर बोले- कुपोषण से स्वास्थ्य विभाग की रिपोर्ट में 116 मौत
विधायक बाबूलाल गौर ने कुपोषण से हुई मौतों का मामला उठाते हुए सरकार को घेरा। उन्होंने कहा स्वास्थ्य विभाग कह रहा है कि श्योपुर में कुपोषण से 116 बच्चों की मौत हुई है और महिला बाल विकास के मुताबिक एक भी नहीं। ऐसे में सच क्या है,सामने आना चाहिए। क्या दोनों विभागों में कोई तालमेल नहीं है। गौर ने मंत्री अर्चना चिटनिस को वास्तविकता के अाधार पर जवाब देने की बात कही। चिटनिस ने गौर को दोबारा जांच का आश्वासन दिया जिससे वे संतुष्ट नहीं हुए।
आलू की बोरियां लेकर विधानसभा पहुंचे पटवारी
विधायक जीतू पटवारी आलू की बोरी कंधे पर रखकर विधानसभा पहुंचे, जिसे उन्होंने गेट के बाहर ही बिखेर दिया। पटवारी के साथ कई किसान भी प्रदर्शन करने पहुंचे। पटवारी का कहना था कि मुख्यमंत्री खेती को लाभ का धंधा बनाने की बात कर रहे हैं और किसानों काे आलू का उचित दाम नहीं मिल रहा, उल्टा नुकसान उठाना पड़ रहा है।
hin_Deva hin_Deva hin_Deva bho_Deva bho_Deva hin_Deva hin_Deva hin_Deva hin_Deva hne_Deva hin_Deva hin_Deva hin_Deva awa_Deva hin_Deva